CELEX: 32009R0272
Language: el
Date: 2009-04-02 00:00:00
Title: Κανονισμός (ΕΚ) αριθ. 272/2009 της Επιτροπής, της 2ας Απριλίου 2009 , για τη συμπλήρωση των κοινών βασικών προτύπων ασφάλειας της πολιτικής αεροπορίας από έκνομες ενέργειες που προβλέπονται στο παράρτημα του κανονισμού (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου

3.4.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 91/7
            
         
      ΚΑΝΟΝΙΣΜΌΣ (ΕΚ) αριθ. 272/2009 ΤΗΣ ΕΠΙΤΡΟΠΉΣ
   
   της 2ας Απριλίου 2009
   για τη συμπλήρωση των κοινών βασικών προτύπων ασφάλειας της πολιτικής αεροπορίας από έκνομες ενέργειες που προβλέπονται στο παράρτημα του κανονισμού (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (1), και ιδίως το άρθρο 4 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με άρθρο 4 παράγραφος 2 του κανονισμό (ΕΚ) αριθ. 300/2008, η Επιτροπή θεσπίζει γενικά μέτρα για την τροποποίηση μη ουσιωδών στοιχείων των κοινών βασικών προτύπων ασφάλειας της πολιτικής αεροπορίας που προβλέπονται στο παράρτημα του κανονισμού αυτού με συμπλήρωσή τους.
            
         
               (2)
            
            
               Το άρθρο 4 παράγραφος 3 του κανονισμού (ΕΚ) αριθ. 300/2008 προβλέπει επίσης ότι η Επιτροπή θεσπίζει λεπτομερή μέτρα για την εφαρμογή των κοινών βασικών προτύπων ασφάλειας της πολιτικής αεροπορίας που προβλέπονται στο παράρτημα του κανονισμού 300/2008, όπως αυτά συμπληρώνονται από τα γενικά μέτρα που θεσπίζει η Επιτροπή βάσει του άρθρου 4 παράγραφος 2.
            
         
               (3)
            
            
               Πρέπει επομένως να θεσπισθούν γενικά μέτρα για τη συμπλήρωση των κοινών βασικών προτύπων ασφάλειας της πολιτικής αεροπορίας στα πεδία του ελέγχου ασφαλείας, του ελέγχου πρόσβασης και άλλων διαδικασιών ασφαλείας, καθώς και στα πεδία των απαγορευμένων αντικειμένων, της αναγνώρισης ισοδυναμίας από τρίτες χώρες, της πρόσληψης προσωπικού, της εκπαίδευσης, των ειδικών διαδικασιών ασφαλείας και τις εξαιρέσεις από ελέγχους ασφαλείας.
            
         
               (4)
            
            
               Τα εν λόγω γενικά μέτρα είναι αναγκαία για να επιτευχθεί επίπεδο ασφάλειας της πολιτικής αεροπορίας στην Ευρωπαϊκή Ένωση ισοδύναμο με τα πρότυπα που προέβλεπε ο κανονισμός (ΕΚ) αριθ. 2320/2002 του Ευρωπαϊκού Κοινοβουλίου και του Συμβουλίου (2), ο οποίος καταργήθηκε από τον κανονισμό (ΕΚ) αριθ. 300/2008.
            
         
               (5)
            
            
               Σύμφωνα με το άρθρο 24 του κανονισμού (ΕΚ) αριθ. 300/2008, το παράρτημα του κανονισμού εφαρμόζεται από την ημερομηνία που θα καθορισθεί στους κανόνες εφαρμογής, το αργότερο όμως 24 μήνες από την έναρξη ισχύος του κανονισμού (ΕΚ) αριθ. 300/2008. Συνεπώς, η εφαρμογή των γενικών μέτρων που θεσπίζονται βάσει του άρθρου 4 παράγραφος 2 του κανονισμού (ΕΚ) αριθ. 300/2008 μετατίθεται μέχρι την έκδοση των κανόνων εφαρμογής βάσει του άρθρου 4 παράγραφος 3, το αργότερο όμως η εν λόγω εφαρμογή αρχίζει στις 29 Απριλίου 2010.
            
         
               (6)
            
            
               Πρέπει να καθιερωθούν στους αερολιμένες όλης της ΕΕ μέθοδοι, και τεχνολογίες, ανίχνευσης υγρών εκρηκτικών το συντομότερο δυνατόν και το αργότερο έως τις 29 Απριλίου 2010, ώστε να επιτρέπεται στους επιβάτες να μεταφέρουν χωρίς περιορισμούς αβλαβή υγρά. Εάν δεν καταστεί δυνατόν να καθιερωθούν έγκαιρα μέθοδοι, και τεχνολογίες, ανίχνευσης υγρών εκρηκτικών σε όλη την ΕΕ, η Επιτροπή θα προτείνει την αναγκαία συμπλήρωση των κατηγοριών αντικειμένων που είναι δυνατόν να απαγορεύονται (μέρος Β του παραρτήματος). Εάν δεν καταστεί δυνατόν να καθιερωθούν μέθοδοι, και τεχνολογίες, ανίχνευσης υγρών εκρηκτικών σε ορισμένους αερολιμένες για αντικειμενικούς λόγους, θα καθορισθούν από την Επιτροπή σε εκτελεστικά μέτρα τρόποι, με τους οποίους θα επιτρέπεται η μεταφορά υγρών χωρίς να διακυβεύονται τα πρότυπα ασφάλειας.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την ασφάλεια της πολιτικής αεροπορίας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο παρών κανονισμός προβλέπει γενικά μέτρα για τη συμπλήρωση των κοινών βασικών προτύπων ασφάλειας της πολιτικής αεροπορίας που ορίζονται στο παράρτημα του κανονισμού (ΕΚ) αριθ. 300/2008 με σκοπό:
   
               α)
            
            
               να επιτραπούν μέθοδοι ελέγχου ασφαλείας, όπως προβλέπεται στο μέρος A του παραρτήματος·
            
         
               β)
            
            
               να απαγορευθούν κατηγορίες αντικειμένων, όπως προβλέπεται στο μέρος Β του παραρτήματος·
            
         
               γ)
            
            
               να προβλεφθούν λόγοι χορήγησης της πρόσβασης στον ελεγχόμενο χώρο του αερολιμένα και τις αυστηρά ελεγχόμενες περιοχές ασφαλείας, όπως προβλέπεται στο μέρος Γ του παραρτήματος·
            
         
               δ)
            
            
               να επιτραπούν μέθοδοι εξέτασης των οχημάτων, ελέγχου ασφάλειας των αεροσκαφών και έρευνας ασφάλειας των αεροσκαφών, όπως προβλέπεται στο μέρος Δ του παραρτήματος·
            
         
               ε)
            
            
               να θεσπισθούν κριτήρια για την αναγνώριση της ισοδυναμίας προτύπων ασφαλείας τρίτων χωρών, όπως προβλέπεται στο μέρος Ε του παραρτήματος·
            
         
               στ)
            
            
               να θεσπισθούν οι προϋποθέσεις υπό τις οποίες τα φορτία και το ταχυδρομείο υποβάλλονται σε ελέγχους ή άλλες διαδικασίες ασφαλείας, καθώς και τη διαδικασία έγκρισης ή ορισμού των εγκεκριμένων μεταφορικών γραφείων, των γνωστών αποστολέων και των συμβεβλημένων αποστολέων, όπως προβλέπεται στο μέρος ΣΤ του παραρτήματος·
            
         
               ζ)
            
            
               να θεσπισθούν οι προϋποθέσεις υπό τις οποίες το εταιρικό ταχυδρομείο και τα υλικά του αερομεταφορέα υποβάλλονται σε ελέγχους ή άλλες διαδικασίες ασφαλείας, όπως προβλέπεται στο μέρος Ζ του παραρτήματος·
            
         
               η)
            
            
               να θεσπισθούν οι προϋποθέσεις υπό τις οποίες οι προμήθειες πτήσης και οι προμήθειες αερολιμένα υποβάλλονται σε ελέγχους ή άλλες διαδικασίες ασφαλείας και να καθορισθεί η διαδικασία έγκρισης ή ορισμού των εγκεκριμένων μεταφορικών γραφείων και των γνωστών αποστολέων, όπως προβλέπεται στο μέρος Η του παραρτήματος·
            
         
               η)
            
            
               να θεσπισθούν κριτήρια για τον καθορισμό των ζωτικών τμημάτων των αυστηρά ελεγχόμενων περιοχών ασφαλείας, όπως προβλέπεται στο μέρος Θ του παραρτήματος·
            
         
               θ)
            
            
               να θεσπισθούν κριτήρια για την πρόσληψη προσώπων, τα οποία θα αναλάβουν ή θα είναι υπεύθυνα για την εκτέλεση των ελέγχων ασφαλείας, των ελέγχων πρόσβασης και άλλων διαδικασιών ασφαλείας, και εκπαιδευτών, καθώς και για τις μεθόδους εκπαίδευσης των προσώπων αυτών και των προσώπων στα οποία θα χορηγείται ταυτότητα αερολιμένα ή ταυτότητα πληρώματος, όπως προβλέπεται στο μέρος Ι του παραρτήματος· και
            
         
               ι)
            
            
               να θεσπισθούν οι προϋποθέσεις υπό τις οποίες είναι δυνατόν να εφαρμόζονται ειδικές διαδικασίες ασφαλείας ή εξαιρέσεις από τον έλεγχο ασφαλείας, όπως προβλέπεται στο μέρος ΙΑ του παραρτήματος.
            
         Άρθρο 2
   Για τους σκοπούς του παρόντος κανονισμού, νοούνται ως:
   
               1.
            
            
               «προμήθειες αερολιμένα», όλα τα είδη που προορίζονται για πώληση, χρήση ή διάθεση σε αυστηρά ελεγχόμενες περιοχές ασφαλείας των αερολιμένων·
            
         
               2.
            
            
               «προμήθειες πτήσης», όλα τα είδη εκτός των εξής:
               
                           α)
                        
                        
                           χειραποσκευές·
                        
                     
                           β)
                        
                        
                           αντικείμενα που μεταφέρουν πρόσωπα άλλα των επιβατών· και
                        
                     
                           γ)
                        
                        
                           εταιρικό ταχυδρομείο και υλικά αερομεταφορέα,
                        
                     που προορίζονται να φορτωθούν στο αεροσκάφος για τη χρήση, την κατανάλωση ή την αγορά τους από επιβάτες ή μέλη του πληρώματος κατά τη διάρκεια της πτήσης·
            
         
               3.
            
            
               «εγκεκριμένος προμηθευτής προμηθειών πτήσης», ο προμηθευτής του οποίου οι διαδικασίες ανταποκρίνονται επαρκώς στους κοινούς κανόνες και στα πρότυπα ασφαλείας ώστε να επιτρέπεται η απευθείας παράδοση των προμηθειών πτήσης στο αεροσκάφος·
            
         
               4.
            
            
               «γνωστός προμηθευτής προμηθειών πτήσης», ο προμηθευτής του οποίου οι διαδικασίες ανταποκρίνονται επαρκώς στους κοινούς κανόνες και τα πρότυπα ασφαλείας ώστε να επιτρέπεται η παράδοση των προμηθειών πτήσης σε αερομεταφορέα ή εγκεκριμένο προμηθευτή, όχι όμως απευθείας στο αεροσκάφος·
            
         
               5.
            
            
               «γνωστός προμηθευτής προμηθειών αερολιμένα», ο προμηθευτής του οποίου οι διαδικασίες ανταποκρίνονται επαρκώς στους κοινούς κανόνες και τα πρότυπα ασφαλείας ώστε να επιτρέπεται η παράδοση των προμηθειών αερολιμένα σε αυστηρά ελεγχόμενες περιοχές ασφαλείας των αερολιμένων.
            
         Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ο παρών κανονισμός εφαρμόζεται από την ημερομηνία που θα καθορισθεί στους κανόνες εφαρμογής που θεσπίζονται με βάση τη διαδικασία του άρθρου 4 παράγραφος 3 του κανονισμού (ΕΚ) αριθ. 300/2008, όχι όμως αργότερα από τις 29 Απριλίου 2010.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Απριλίου 2009.
      
         
            Για την Επιτροπή
         
         Antonio TAJANI
         
         
            Αντιπρόεδρος
         
      
   
   
      (1)  ΕΕ L 97 της 9.4.2008, σ. 72.
   
      (2)  ΕΕ L 355 της 30.12.2002, σ. 1.
   
      ΠΑΡΑΡΤΗΜΑ
      ΜΕΡΟΣ A
      
         Επιτρεπόμενες μέθοδοι ελέγχου ασφαλείας
      
      Οι κανόνες εφαρμογής που θα θεσπισθούν με βάση τη διαδικασία του άρθρου 4 παράγραφος 3 του κανονισμού (ΕΚ) αριθ. 300/2008 είναι δυνατόν να επιτρέπουν τη χρήση των κάτωθι μεθόδων ελέγχου ασφαλείας, μεμονωμένα ή σε συνδυασμό, ως πρωτευόντων ή δευτερευόντων μέσων και υπό καθορισμένες προϋποθέσεις:
      
                  1.
               
               
                  Για τον έλεγχο ασφαλείας προσώπων:
                  
                              α)
                           
                           
                              έρευνα με τα χέρια·
                           
                        
                              β)
                           
                           
                              διέλευση από πύλη ανίχνευσης μεταλλικών αντικειμένων(WTMD)·
                           
                        
                              γ)
                           
                           
                              φορητοί ανιχνευτές μετάλλων (HHMD)·
                           
                        
                              δ)
                           
                           
                              σκύλοι ανίχνευσης εκρηκτικών· και
                           
                        
                              ε)
                           
                           
                              εξοπλισμός ανίχνευσης ιχνών εκρηκτικών (ETD).
                           
                        
            
                  2.
               
               
                  Για τον έλεγχο ασφαλείας χειραποσκευών, αντικειμένων που μεταφέρουν πρόσωπα άλλα των επιβατών, εταιρικού ταχυδρομείου και υλικών αερομεταφορέα, εξαιρουμένων εκείνων που πρόκειται να φορτωθούν στο χώρο φόρτωσης αποσκευών του αεροσκάφους, των προμηθειών πτήσης και των προμηθειών αερολιμένα:
                  
                              α)
                           
                           
                              έρευνα με τα χέρια·
                           
                        
                              β)
                           
                           
                              οπτικός έλεγχος·
                           
                        
                              γ)
                           
                           
                              ακτινοσκοπικός εξοπλισμός ασφαλείας·
                           
                        
                              δ)
                           
                           
                              συστήματα ανίχνευσης εκρηκτικών (EDS)·
                           
                        
                              ε)
                           
                           
                              σκύλοι ανίχνευσης εκρηκτικών· και
                           
                        
                              στ)
                           
                           
                              εξοπλισμός ανίχνευσης ιχνών εκρηκτικών (ETD).
                           
                        Για τον έλεγχο ασφαλείας υγρών, πηκτωμάτων και αερολυμάτων:
                  
                              α)
                           
                           
                              δοκιμή με τη γεύση ή δοκιμή επί του δέρματος·
                           
                        
                              β)
                           
                           
                              οπτικός έλεγχος·
                           
                        
                              γ)
                           
                           
                              ακτινοσκοπικός εξοπλισμός ασφαλείας·
                           
                        
                              δ)
                           
                           
                              συστήματα ανίχνευσης εκρηκτικών (EDS)·
                           
                        
                              ε)
                           
                           
                              σκύλοι ανίχνευσης εκρηκτικών·
                           
                        
                              στ)
                           
                           
                              εξοπλισμός ανίχνευσης ιχνών εκρηκτικών (ETD)·
                           
                        
                              ζ)
                           
                           
                              δοκιμαστικές ταινίες χημικής αντίδρασης· και
                           
                        
                              η)
                           
                           
                              σαρωτές εμφιαλωμένων υγρών.
                           
                        
            
                  3.
               
               
                  Για τον έλεγχο ασφαλείας αποσκευών, φορτίου και ταχυδρομείου, καθώς και εταιρικού ταχυδρομείου και υλικών αερομεταφορέα, που πρόκειται να φορτωθούν στο χώρο φόρτωσης αποσκευών του αεροσκάφους:
                  
                              α)
                           
                           
                              έρευνα με τα χέρια·
                           
                        
                              β)
                           
                           
                              οπτικός έλεγχος·
                           
                        
                              γ)
                           
                           
                              ακτινοσκοπικός εξοπλισμός ασφαλείας·
                           
                        
                              δ)
                           
                           
                              συστήματα ανίχνευσης εκρηκτικών (EDS)·
                           
                        
                              ε)
                           
                           
                              σκύλοι ανίχνευσης εκρηκτικών·
                           
                        
                              στ)
                           
                           
                              εξοπλισμός ανίχνευσης ιχνών εκρηκτικών (ETD)· και
                           
                        
                              ζ)
                           
                           
                              θάλαμος προσομοίωσης.
                           
                        
            Για την αξιολόγηση των μεθόδων ελέγχων ασφαλείας στις οποίες χρησιμοποιούνται νέες τεχνολογίες μη προβλεπόμενες κατά την έκδοση του παρόντος κανονισμού, οι κανόνες εφαρμογής που θα θεσπισθούν με βάση τη διαδικασία του άρθρου 4 παράγραφος 3 του κανονισμού (ΕΚ) αριθ. 300/2008 είναι δυνατόν να επιτρέπουν τη δοκιμαστική χρήση άλλων μεθόδων ελέγχου ασφαλείας για περιορισμένο χρονικό διάστημα, υπό τον όρο ότι δεν διακυβεύονται τα γενικά επίπεδα ασφάλειας.
      ΜΕΡΟΣ B
      
         Κατηγορίες αντικειμένων που είναι δυνατόν να απαγορεύονται
      
      Οι κανόνες εφαρμογής που θα θεσπισθούν με βάση τη διαδικασία του άρθρου 4 παράγραφος 3 του κανονισμού (ΕΚ) αριθ. 300/2008 είναι δυνατόν να απαγορεύουν, υπό συγκεκριμένους όρους, την εισαγωγή κάποιου ή όλων των κάτωθι κατηγοριών αντικειμένων στις αυστηρά ελεγχόμενες περιοχές ασφαλείας και εντός του αεροσκάφους:
      
                  α)
               
               
                  
                     όπλα, πυροβόλα όπλα και άλλες συσκευές που εκτοξεύουν βλήματα – συσκευές ικανές, ή που φαίνονται ικανές να χρησιμοποιηθούν με σκοπό την πρόκληση σοβαρού τραυματισμού με εκτόξευση βλήματος·
               
            
                  β)
               
               
                  
                     συσκευές παράλυσης – συσκευές σχεδιασμένες ειδικά για την πρόκληση παράλυσης ή ακινητοποίησης·
               
            
                  γ)
               
               
                  
                     αντικείμενα με αιχμηρό άκρο ή αιχμηρή ακμή – αντικείμενα με αιχμηρό άκρο ή αιχμηρή ακμή ικανά να χρησιμοποιηθούν με σκοπό να προκαλέσουν σοβαρό τραυματισμό·
               
            
                  δ)
               
               
                  
                     επαγγελματικά εργαλεία – εργαλεία ικανά να χρησιμοποιηθούν με σκοπό να προκαλέσουν σοβαρό τραυματισμό ή να απειλήσουν την ασφάλεια του αεροσκάφους·
               
            
                  ε)
               
               
                  
                     μη αιχμηρά αντικείμενα – αντικείμενα ικανά να χρησιμοποιηθούν με σκοπό να προκαλέσουν σοβαρό τραυματισμό όταν χρησιμοποιούνται επιθετικά· και
               
            
                  στ)
               
               
                  
                     εκρηκτικές ύλες και εμπρηστικά υλικά και συσκευές – εκρηκτικές ύλες και εμπρηστικά υλικά και συσκευές ικανές, ή που φαίνονται ικανές, να χρησιμοποιηθούν με σκοπό την πρόκληση σοβαρού τραυματισμού ή να απειλήσουν την ασφάλεια του αεροσκάφους.
               
            ΜΕΡΟΣ Γ
      
         Έλεγχος πρόσβασης: Λόγοι για τη χορήγηση πρόσβασης στον ελεγχόμενο χώρο του αερολιμένα και στην αυστηρά ελεγχόμενη περιοχή ασφαλείας
      
      Η πρόσβαση στον ελεγχόμενο χώρο του αερολιμένα και στην αυστηρά ελεγχόμενη περιοχή ασφαλείας χορηγείται με βάση τα εξής κριτήρια:
      
                  1.
               
               
                  Η πρόσβαση στον ελεγχόμενο χώρο του αερολιμένα επιτρέπεται μόνον σε πρόσωπα και οχήματα με θεμιτό λόγο να βρίσκονται στο χώρο αυτό.
                  Για να επιτρέπεται η ανωτέρω πρόσβαση σε ελεγχόμενο χώρο του αερολιμένα, το πρόσωπο πρέπει να διαθέτει σχετική εξουσιοδότηση.
                  Για να επιτρέπεται η ανωτέρω πρόσβαση σε ελεγχόμενο χώρο του αερολιμένα, το όχημα πρέπει να διαθέτει σχετική άδεια εισόδου.
               
            
                  2.
               
               
                  Η πρόσβαση ςην αυστηρά ελεγχόμενη περιοχή ασφαλείας του αερολιμένα επιτρέπεται μόνον σε πρόσωπα και οχήματα με έννομο λόγο να βρίσκονται στο χώρο αυτό.
                  Για να επιτρέπεται η ανωτέρω πρόσβαση σε αυστηρά ελεγχόμενη περιοχή ασφαλείας του αερολιμένα, το πρόσωπο πρέπει να διαθέτει σχετική άδεια.
                  Για να επιτρέπεται η ανωτέρω πρόσβαση σε αυστηρά ελεγχόμενη περιοχή ασφαλείας του αερολιμένα, το όχημα πρέπει να επιδεικνύει σχετική εξουσιοδότηση.
               
            ΜΕΡΟΣ Δ
      
         Επιτρεπόμενες μέθοδοι εξέτασης οχημάτων, ελέγχου ασφαλείας των αεροσκαφών και ερευνών ασφαλείας των αεροσκαφών
      
      Οι κανόνες εφαρμογής που θα θεσπισθούν με βάση τη διαδικασία του άρθρου 4 παράγραφος 3 του κανονισμού (ΕΚ) αριθ. 300/2008 είναι δυνατόν να επιτρέπουν τη χρήση των κάτωθι μεθόδων εξέτασης οχημάτων, ελέγχου ασφαλείας των αεροσκαφών και ερευνών ασφαλείας των αεροσκαφών, μεμονωμένα ή σε συνδυασμό, ως πρωτευόντων ή δευτερευόντων μέσων και υπό καθορισμένες προϋποθέσεις:
      
                  α)
               
               
                  έρευνα με τα χέρια·
               
            
                  β)
               
               
                  οπτικός έλεγχος·
               
            
                  γ)
               
               
                  σκύλοι ανίχνευσης εκρηκτικών· και
               
            
                  δ)
               
               
                  εξοπλισμός ανίχνευσης ιχνών εκρηκτικών (ETD).
               
            Για την αξιολόγηση των μεθόδων εξέτασης στις οποίες χρησιμοποιούνται νέες τεχνολογίες μη προβλεπόμενες κατά την έκδοση του παρόντος κανονισμού, οι κανόνες εφαρμογής που θα θεσπισθούν με βάση τη διαδικασία του άρθρου 4 παράγραφος 3 του κανονισμού (ΕΚ) αριθ. 300/2008 είναι δυνατόν να επιτρέπουν τη δοκιμαστική χρήση άλλων μεθόδων ελέγχου ασφαλείας για περιορισμένο χρονικό διάστημα, υπό τον όρο ότι δεν διακυβεύονται τα γενικά επίπεδα ασφάλειας.
      ΜΕΡΟΣ Ε
      
         Κριτήρια για την αναγνώριση της ισοδυναμίας των προτύπων ασφαλείας τρίτων χωρών
      
      Η Επιτροπή αναγνωρίζει την ισοδυναμία προτύπων ασφαλείας τρίτων χωρών με βάση τα εξής κριτήρια:
      
                  α)
               
               
                  η τρίτη χώρα έχει καλό ιστορικό συνεργασίας με την Κοινότητα και τα κράτη μέλη της·
               
            
                  β)
               
               
                  η Επιτροπή έχει επαληθεύσει εάν η τρίτη χώρα εφαρμόζει ικανοποιητικά πρότυπα ασφάλειας της πολιτικής αεροπορίας, καθώς και ποιοτικού ελέγχου· και
               
            
                  γ)
               
               
                  η Επιτροπή έχει επαληθεύσει:
                  
                              —
                           
                           
                              εάν εφαρμόζονται, όσον αφορά τους επιβάτες και τις χειραποσκευές, μέτρα ασφαλείας ισοδύναμα εκείνων που καθορίζονται στα τμήματα 1, 3, 11 και 12 και στα σημεία 4.1 και 4.2 του παραρτήματος του κανονισμού (ΕΚ) αριθ. 300/2008 και στις σχετικές εκτελεστικές πράξεις,
                           
                        
                              —
                           
                           
                              εάν εφαρμόζονται, όσον αφορά τις χειραποσκευές, μέτρα ασφαλείας ισοδύναμα εκείνων που καθορίζονται στα τμήματα 1, 3, 5, 11 του παραρτήματος του κανονισμού (ΕΚ) αριθ. 300/2008 και στις σχετικές εκτελεστικές πράξεις,
                           
                        
                              —
                           
                           
                              εάν εφαρμόζονται, όσον αφορά το φορτίο και το ταχυδρομείο, μέτρα ασφαλείας ισοδύναμα εκείνων που καθορίζονται στα τμήματα 1, 3, 6, 11 και 12 του παραρτήματος του κανονισμού (ΕΚ) αριθ. 300/2008 και στις σχετικές εκτελεστικές πράξεις, ή/και
                           
                        
                              —
                           
                           
                              εάν εφαρμόζονται, όσον αφορά την ασφάλεια του αεροσκάφους, μέτρα ασφαλείας ισοδύναμα εκείνων που καθορίζονται στα τμήματα 1, 3, 11 και 12 και τα σημεία 4.1 και 4.2 του παραρτήματος του κανονισμού (ΕΚ) αριθ. 300/2008 και στις σχετικές εκτελεστικές πράξεις.
                           
                        
            ΜΕΡΟΣ ΣΤ
      
         Φορτίο και ταχυδρομείο
      
      1.   Φορτίο και ταχυδρομείο: Προϋποθέσεις με βάση τις οποίες είναι δυνατόν να υποβάλλονται σε έλεγχο ασφαλείας ή σε άλλες διαδικασίες ασφαλείας
      
      Το φορτίο και το ταχυδρομείο που πρόκειται να φορτωθούν στο αεροσκάφος δεν υποβάλλονται σε έλεγχο ασφαλείας, εφόσον:
      
                  α)
               
               
                  η αποστολή υποβλήθηκε σε διαδικασίες ασφαλείας από εγκεκριμένο μεταφορικό γραφείο και η αποστολή ήταν προστατευμένη από μη εξουσιοδοτημένη παρέμβαση από τη στιγμή που εκτελέστηκαν οι εν λόγω διαδικασίες ασφαλείας· ή
               
            
                  β)
               
               
                  η αποστολή υποβλήθηκε σε διαδικασίες ασφαλείας από γνωστό αποστολέα και ήταν προστατευμένη από μη εξουσιοδοτημένη παρέμβαση από τη στιγμή που εφαρμόσθηκαν οι εν λόγω διαδικασίες ασφαλείας· ή
               
            
                  γ)
               
               
                  η αποστολή υποβλήθηκε σε διαδικασίες ασφαλείας από συμβεβλημένο αποστολέα και ήταν προστατευμένη από μη εξουσιοδοτημένη παρέμβαση από τη στιγμή που εφαρμόσθηκαν οι εν λόγω διαδικασίες ασφαλείας, και το φορτίο μεταφέρεται με αμιγώς φορτηγά αεροσκάφη ή το ταχυδρομείο μεταφέρεται με αμιγώς ταχυδρομικά αεροσκάφη· ή
               
            
                  δ)
               
               
                  το προς μεταφόρτωση φορτίο και ταχυδρομείο υποβλήθηκε στις διαδικασίες ασφαλείας που προβλέπονται στο σημείο 6.1.2 του παραρτήματος του κανονισμού (ΕΚ) αριθ. 300/2008.
               
            2.   Φορτίο και ταχυδρομείο: Διαδικασία έγκρισης ή ορισμού εγκεκριμένων μεταφορικών γραφείων, γνωστών αποστολέων και συμβεβλημένων αποστολέων
      
      Για την έγκριση ή τον ορισμό εγκεκριμένων μεταφορικών γραφείων, γνωστών αποστολέων και συμβεβλημένων αποστολέων εφαρμόζεται η ακόλουθη διαδικασία:
      
                  1.
               
               
                  Τα εγκεκριμένα μεταφορικά γραφεία εγκρίνονται από την αρμόδια αρχή.
                  Ο υποψήφιος για έγκριση ως εγκεκριμένο μεταφορικό γραφείο υποβάλλει έγγραφη τεκμηρίωση για τα πρότυπα αεροπορικής ασφαλείας και κατόπιν υποβάλλεται σε επί τόπου επαλήθευση για να εξασφαλισθεί ότι πληροί τα απαιτούμενα πρότυπα.
               
            
                  2.
               
               
                  Οι γνωστοί αποστολείς εγκρίνονται από την αρμόδια αρχή.
                  Ο υποψήφιος για έγκριση ως γνωστός αποστολέας παρέχει πληροφορίες σχετικά με τα πρότυπα αεροπορικής ασφαλείας και κατόπιν υποβάλλεται σε επιτόπου επαλήθευση για να διασφαλισθεί ότι πληροί τα απαιτούμενα πρότυπα.
                  Αντί έγκρισης, η αρμόδια αρχή δύναται να επιτρέψει σε εγκεκριμένο μεταφορικό γραφείο να ορίσει γνωστό αποστολέα έως την ημερομηνία που θα καθορισθεί στους κανόνες εφαρμογής που θα θεσπισθούν με βάση τη διαδικασία του άρθρου 4 παράγραφος 3 του κανονισμού (ΕΚ) αριθ. 300/2008.
               
            
                  3.
               
               
                  Οι συμβεβλημένοι αποστολείς ορίζονται από εγκεκριμένο μεταφορικό γραφείο.
                  Το εγκεκριμένο μεταφορικό γραφείο εξασφαλίζει ότι ο υποψήφιος να ορισθεί ως συμβεβλημένος αποστολέας παρέχει πληροφορίες σχετικά με τα πρότυπα αεροπορικής ασφαλείας και διαπιστώνει την καταλληλότητά τους.
               
            ΜΕΡΟΣ Ζ
      
         Εταιρικό ταχυδρομείο και υλικά αερομεταφορέα: Προϋποθέσεις με βάση τις οποίες είναι δυνατόν να υποβάλλονται σε έλεγχο ασφαλείας ή σε άλλες διαδικασίες ασφαλείας
      
      Το εταιρικό ταχυδρομείο και τα υλικά αερομεταφορέα που πρόκειται να φορτωθούν στο χώρο φόρτωσης αποσκευών αεροσκάφους υποβάλλονται σε ελέγχους ασφαλείας ως χειραποσκευές ή στους ίδιους ελέγχους ασφαλείας όπως το φορτίο και το ταχυδρομείο.
      Το εταιρικό ταχυδρομείο και τα υλικά αερομεταφορέα που πρόκειται να φορτωθούν σε οποιονδήποτε χώρο του αεροσκάφους άλλον από το χώρο φόρτωσης αποσκευών υποβάλλονται σε ελέγχους ασφαλείας ως χειραποσκευές.
      ΜΕΡΟΣ H
      
         Προμήθειες πτήσης και προμήθειες αερολιμένα
      
      1.   Προμήθειες πτήσης και προμήθειες αερολιμένα: Προϋποθέσεις με βάση τις οποίες είναι δυνατόν να υποβάλλονται σε έλεγχο ασφαλείας ή σε άλλες διαδικασίες ασφαλείας
      
      
                  1.
               
               
                  Οι προμήθειες πτήσης και οι προμήθειες αερολιμένα που πρόκειται να φορτωθούν στο αεροσκάφος δεν υποβάλλονται σε έλεγχο ασφαλείας, εφόσον:
                  
                              α)
                           
                           
                              οι προμήθειες έχουν υποβληθεί σε διαδικασίες ασφαλείας από αερομεταφορέα ο οποίος τις παραδίδει σε δικό του αεροσκάφος και εφόσον οι προμήθειες ήταν προστατευμένες από μη εξουσιοδοτημένη παρέμβαση από τη στιγμή που εφαρμόσθηκαν οι άλλες διαδικασίες ασφαλείας έως την παράδοσή τους στο αεροσκάφος· ή
                           
                        
                              β)
                           
                           
                              οι προμήθειες έχουν υποβληθεί σε διαδικασίες ασφαλείας από εγκεκριμένο προμηθευτή και εφόσον οι προμήθειες ήταν προστατευμένες από μη εξουσιοδοτημένη παρέμβαση, από τη στιγμή που εφαρμόσθηκαν οι διαδικασίες ασφαλείας, έως την παράδοσή τους στο αεροσκάφος ή, κατά περίπτωση, στον αερομεταφορέα ή σε άλλον εγκεκριμένο προμηθευτή προμηθειών πτήσης· ή
                           
                        
                              γ)
                           
                           
                              οι προμήθειες έχουν υποβληθεί σε διαδικασίες ασφαλείας από γνωστό προμηθευτή και εφόσον οι προμήθειες ήταν προστατευμένες από μη εξουσιοδοτημένη παρέμβαση, από τη στιγμή ηου εφαρμόσθηκαν οι διαδικασίες ασφαλείας, έως την παράδοσή τους στον αερομεταφορέα ή σε εγκεκριμένο προμηθευτή προμηθειών πτήσης·
                           
                        
            
                  2.
               
               
                  Οι προμήθειες αερολιμένα υποβάλλονται σε έλεγχο ασφαλείας πριν επιτραπεί η εισαγωγή τους σε αυστηρά ελεγχόμενες περιοχές ασφαλείας, εκτός εάν ο έλεγχος ασφαλείας των προμηθειών πραγματοποιήθηκε από γνωστό προμηθευτή προμηθειών αερολιμένα και οι προμήθειες ήταν προστατευμένες από μη εξουσιοδοτημένη παρέμβαση από τη στιγμή που πραγματοποιήθηκε ο έλεγχος έως την εισαγωγή τους σε αυστηρά ελεγχόμενες περιοχές ασφαλείας.
               
            2.   Προμήθειες πτήσης και προμήθειες αερολιμένα: Διαδικασία έγκρισης ή ορισμού εγκεκριμένων προμηθευτών και γνωστών προμηθευτών
      
      
                  1.
               
               
                  Οι εγκεκριμένοι προμηθευτές προμηθειών πτήσης εγκρίνονται από την αρμόδια αρχή έως την ημερομηνία που θα καθορισθεί στους κανόνες εφαρμογής που θα θεσπισθούν με βάση τη διαδικασία του άρθρου 4 παράγραφος 3 του κανονισμού (ΕΚ) αριθ. 300/2008.
                  Ο υποψήφιος για έγκριση ως εγκεκριμένος προμηθευτής προμηθειών πτήσης, υποβάλλει έγγραφη τεκμηρίωση σχετικά με τα πρότυπα αεροπορικής ασφαλείας που τηρεί και κατόπιν υποβάλλεται σε επί τόπου επαλήθευση για να διασφαλισθεί ότι πληροί τα απαιτούμενα πρότυπα.
               
            
                  2.
               
               
                  Οι γνωστοί προμηθευτές προμηθειών πτήσης ορίζονται από τον αερομεταφορέα ή την οντότητα στην οποία παραδίδουν τις προμήθειες.
                  Ο αερομεταφορέας ή η οντότητα στην οποία παραδίδονται οι προμήθειες διασφαλίζει ότι ο υποψήφιος να ορισθεί ως γνωστός προμηθευτής προμηθειών πτήσης παρέχει πληροφορίες σχετικά με τα πρότυπα αεροπορικής ασφαλείας που τηρεί και διαπιστώνει την καταλληλότητά τους.
               
            
                  3.
               
               
                  Οι γνωστοί προμηθευτές προμηθειών αερολιμένα ορίζονται από το φορέα εκμετάλλευσης του αερολιμένα.
                  Ο φορέας εκμετάλλευσης του αερολιμένα διασφαλίζει ότι ο υποψήφιος να ορισθεί ως γνωστός προμηθευτής προμηθειών αερολιμένα παρέχει πληροφορίες σχετικά με τα πρότυπα αεροπορικής ασφαλείας που τηρεί και διαπιστώνει την καταλληλότητά τους.
               
            ΜΕΡΟΣ Θ
      
         Κριτήρια για τον ορισμό των ζωτικών τμημάτων των αυστηρά ελεγχόμενων περιοχών ασφαλείας
      
      Κατά τον ορισμό των ζωτικών τμημάτων των αυστηρά ελεγχόμενων περιοχών ασφαλείας διασφαλίζεται η καθαρότητα των αναχωρούντων επιβατών (τόσο των αρχικών πτήσεων όσο και των πτήσεων ανταπόκρισης) και των χειραποσκευών τους, καθώς και των παραδιδόμενων αποσκευών (τόσο των αρχικών πτήσεων όσο και των πτήσεων ανταπόκρισης) που έχουν υποβληθεί σε έλεγχο ασφαλείας.
      ΜΕΡΟΣ Ι
      
         Πρόσληψη προσωπικού και μέθοδοι εκπαίδευσής του
      
      1.   Κριτήρια πρόσληψης προσωπικού
      
      Εφαρμόζονται τα κάτωθι κριτήρια για την πρόσληψη τόσο των προσώπων που θα αναλαμβάνουν ή θα είναι υπεύθυνα για την εκτέλεση των ελέγχων ασφαλείας, των ελέγχων πρόσβασης ή άλλων διαδικασιών ασφαλείας, όσο και των εκπαιδευτών:
      
                  α)
               
               
                  έχουν υποβληθεί επιτυχώς σε έλεγχο του ιστορικού τους ή σε εξέταση πριν από την πρόσληψή τους σύμφωνα με την εθνική νομοθεσία· και
               
            
                  β)
               
               
                  διαθέτουν τις αναγκαίες ικανότητες για να εκτελούν τα καθήκοντα που θα τους ανατεθούν.
               
            2.   Μέθοδοι εκπαίδευσης
      
      Στους κανόνες εφαρμογής που θα θεσπισθούν με βάση τη διαδικασία του άρθρου 4 παράγραφος 3 του κανονισμού (ΕΚ) αριθ. 300/2008 ενδέχεται να απαιτείται από
      
                  α)
               
               
                  τα πρόσωπα που θα αναλαμβάνουν ή θα είναι υπεύθυνα για την εκτέλεση των ελέγχων ασφαλείας, των ελέγχων πρόσβασης ή άλλων διαδικασιών ασφαλείας·
               
            
                  β)
               
               
                  τους εκπαιδευτές· και
               
            
                  γ)
               
               
                  τα πρόσωπα στα οποία θα χορηγείται ταυτότητα αερολιμένα ή ταυτότητα πληρώματος,
               
            να παρακολουθούν θεωρητική και πρακτική εκπαίδευση ή/και συνεχή επαγγελματική εξάσκηση.
      ΜΕΡΟΣ ΙΑ
      
         Προϋποθέσεις υπό τις οποίες μπορούν να εφαρμόζονται ειδικές διαδικασίες ασφαλείας ή εξαιρέσεις από τον έλεγχο ασφαλείας
      
      Στους κανόνες εφαρμογής που θα θεσπισθούν με βάση τη διαδικασία του άρθρου 4 παράγραφος 3 του κανονισμού (ΕΚ) αριθ. 300/2008 ενδέχεται να επιτρέπονται ειδικές διαδικασίες ελέγχου ασφαλείας ή εξαιρέσεις από ελέγχους ασφαλείας υπό τον όρο ότι:
      
                  α)
               
               
                  η ειδική διαδικασία ή η εξαίρεση καθορίζεται από την Επιτροπή ή την αρμόδια αρχή· και
               
            
                  β)
               
               
                  υφίστανται αντικειμενικοί λόγοι που δικαιολογούν την ειδική διαδικασία ή την εξαίρεση.